Predkladacia správa

Nové znenie návrhu  zákona o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov (ďalej len „zákon“) sa predkladá do legislatívneho procesu na základe Plánu legislatívnych úloh vlády Slovenskej republiky na rok 2004. 
Návrhom zákona sa vykonávajú nariadenia Európskych spoločenstiev upravujúce problematiku obchodu s druhmi voľne žijúcich živočíchov a rastlín:
•	nariadenie Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi v znení nariadenia Komisie (ES) č. 1497/2003
•	 nariadenie Komisie (ES) č. 1808/2001 o ustanovení podrobných pravidiel týkajúcich sa implementácie nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi 
(ďalej len „nariadenia o obchode“).

Ďalej sa týmto zákonom preberá smernica Rady č. 83/129/EHS z 28.marca 1983 o dovoze koží mláďat určitých tuleních mláďat a výrobkov z nich do členských štátov.

V roku 2002 boli nariadenia o obchode podrobne prebraté do právneho poriadku Slovenskej republiky zákonom č. 237/2002 Z. z. o obchode s ohrozenými druhmi voľne žijúcich živočíchov a voľne rastúcich rastlín a o zmene a doplnení niektorých zákonov a vyhláškou MŽP SR č. 346/ 2002 Z. z., ktorou sa vykonávajú niektoré ustanovenia zákona o obchode s ohrozenými druhmi voľne žijúcich živočíchov a voľne rastúcich rastlín a o zmene a doplnení niektorých zákonov.

Dôvodom  na vypracovanie a prijatie predkladaného návrhu zákona je nadobudnutie platnosti zmluvy o prístupe Slovenskej republiky k Európskej únii dňa 1.mája 2004. Týmto dňom sa nariadenia o obchode stanú na území  Slovenskej republiky priamo aplikovateľné a bezprostredne účinné. Z dôvodu zabráneniu vzniku nežiadúcej duplicity právnej úpravy obsiahnutej v právnych predpisoch a v nariadeniach o obchode  je potrebné totožné ustanovenia vypustiť a upraviť iba právne vzťahy, ktorých úpravu nariadenia výslovne  vyžadujú  alebo ktorých úprava umožňuje vykonanie samotných nariadení.
 
Ustanovenia tohto zákona sú v súlade s Ústavou Slovenskej republiky a medzinárodnými zmluvami v oblasti ochrany prírody a krajiny, ktorými je Slovenská republiky viazaná. V rámci posudzovania návrhu zákona s právom ES/EÚ  je konštatovaná úplná zhoda.

Medzirezortné pripomienkové konanie k návrhu zákona sa uskutočnilo v apríli 2004. Zásadné pripomienky z povinne pripomienkujúcich subjektov uplatnili: Ministerstvo vnútra Slovenskej republiky a Protimonopolný úrad Slovenskej republiky. Všetky rozpory boli vyriešené a návrh zákona sa predkladá bez rozporov. Medzirezortného pripomienkového konania sa zúčastnila aj verejnosť prostredníctvom svojho splnomocnenca p. Viliama Kunza. O uplatnených pripomienkach sa uskutočnilo rozporové rokovanie aj napriek tomu, že v lehote pripomienkového konania neboli splnené podmienky hromadnej pripomienky. Výsledok rokovania vo forme záznamu je uverejnený na internetovej stránke Ministerstva životného prostredia SR www.enviro.gov.sk. Návrh zákona bol schválený legislatívnou radou vlády SR dňa 15.mája 2004 .